Y chikikajal ri ebꞌaneq e pa tinamit Jerusalén chin ndikiyaꞌ ruqꞌij ri Dios pa nimaqꞌij,
ekꞌo jujun wineq ma israelitas ta.
Ri wineq riꞌ xebꞌeqaqa apeꞌ kꞌo ri Felipe,
y kereꞌ kamelal xkikꞌutuj apu chare:
Ale,
roj ndiqajoꞌ ndiqatzꞌet ri Jesús,
ngechajeꞌ chare.
Ri Felipe aj Betsaida,
jun tinamit chin ri rochꞌulew Galilea.
Xbꞌa kꞌa ri Felipe y xbꞌerubꞌij chare ri Andrés ri ndikibꞌij ri ma israelitas ta,
y chi ekaꞌiꞌ xbꞌekibꞌij chare ri Jesús.
Pero ri Jesús xubꞌij chake:
Ja xuqaqa ri tiempo chi riyin ri aj chikaj ri xinuꞌalex chiꞌikajal ngitzolij e chikaj y ndikꞌojeꞌ chik nimalej nuqꞌij.
Kin qetzij nibꞌij chiwa:
Rikꞌin ri nukꞌaslen ndibꞌanatej achel ndibꞌanatej rikꞌin jun chꞌuti ruwech trigo.
Si ma xtimuq ta pa ulew,
ma ndibꞌos ta,
xa kin junajaꞌ ruwech ndikanej,
pero si xtimuq,
ndibꞌos pe y santienta ruwech nduyaꞌ.
Keriꞌ chuqaꞌ,
xa achike na jun chiwech rix,
ri ja ri aj rochꞌulew rukꞌaslen ndupoqonaj,
ma ndiril ta ri kꞌaslen ma ndikꞌis ta,
pero xa achike na jun ri ma ndupoqonaj ta ri aj rochꞌulew rukꞌaslen chin nduqꞌasaj kꞌayew roma ngiroqaj,
kin ndiril ri kꞌaslen ma ndikꞌis ta.
Si kꞌo jun ndirajoꞌ ndubꞌen ri nusamaj,
kiroqaj kꞌa,
y apeꞌ yinkꞌo riyin,
chiriꞌ chuqaꞌ ndikꞌojeꞌ ri nusamajel.
Y ri ndibꞌanun ri nusamaj,
ri Tataꞌaj Dios kin xtubꞌen chare chi ndikꞌojeꞌ ruqꞌij.
Wokami santienta kꞌayew ninaꞌ pa wánima.
Pero,
¿la utz kami nibꞌij chare ri Nataꞌ:
Kanakoloꞌ chuwech re kꞌayew reꞌ,
xu chin niqꞌasaj re kꞌayew reꞌ yinkꞌo chireꞌ re hora reꞌ?
Nataꞌ Dios,
tabꞌanaꞌ chi ndiqꞌalajin ri nimalej aqꞌij,
xchajeꞌ ri Jesús.
Ja atoq riꞌ xakꞌaxex jun chꞌabꞌel chikaj ri ndubꞌij:
Riyin nuqꞌalajrisan chik nuqꞌij,
y niqꞌalajrisaj chik jumbꞌey.
Y ri santienta wineq ekꞌo apu chiriꞌ ri xkakꞌaxaj ri chꞌabꞌel riꞌ,
ndikibꞌilaꞌ:
Riꞌ,
xa jun rayo ri xqꞌajan,
xechajeꞌ.
Chꞌaqa chik ndikibꞌilaꞌ chi jun ángel ri xchꞌaꞌa pe chare.
Y ri Jesús xubꞌij chake:
Ri chꞌabꞌel ri xiwakꞌaxaj,
ma woma ta riyin xchꞌaꞌa pe,
xa iwoma rix chin kꞌo utz ndukꞌen pe chiwa.
Wokami ja xuqaqa ri qꞌij chin ndiqꞌat tzij pa kiwiꞌ konojel wineq,
y ri itzel ri rajawal re rochꞌulew ndelesex e ri uchuqꞌaꞌ kꞌo pa ruqꞌaꞌ.
Y riyin rikꞌin ri ngijotobꞌex chikaj,
nibꞌochiꞌij kánima konojel kiwech wineq chin ndikikuqubꞌaꞌ kikꞌuꞌx wikꞌin.
Ri Jesús xubꞌij keriꞌ chin nduqꞌalajrisaj achike chi kamik nderuqꞌasaj.
Y ri wineq xkibꞌij chare:
Roj qetaman chi ri qa-ley ndubꞌij chi ri Jun ri nditaq pe roma ri Dios chukolik ri rutinamit kin jumul kꞌo rukꞌaslen.
¿Achike roma ndabꞌij chi ri Jun aj chikaj ri xtuꞌalex chiqakajal ndikꞌatzin ndijotobꞌex chikaj?
¿Achike kꞌa chi achi riꞌ?
xechajeꞌ.
Ri Jesús xubꞌij chake:
Riyin ri ngiyikꞌan rubꞌey ri ikꞌaslen,
kꞌa ngikꞌojeꞌ jubꞌaꞌ chiꞌikajal,
romariꞌ,
kixbꞌiyin chupan re yikꞌinik niyaꞌ riyin,
utz kꞌa yinkꞌo chireꞌ,
ma kꞌateꞌ tiqaqa qꞌequꞌ pa iwiꞌ.
Porque ri ndibꞌiyin pa qꞌequꞌ,
ndisach ri bꞌey chuwech.
Pero utz kꞌa kꞌo re yikꞌinik reꞌ iwikꞌin,
titaqij,
chin keriꞌ ngixok wineq ri ngixyikꞌan pa ikꞌaslen achel riyin.
Atoq rubꞌiꞌin chik keriꞌ ri Jesús,
xeruyaꞌ kan ri wineq y xsacho riꞌ chikiwech.